**ИДЕЕН ПРОЕКТ НА ДИСЕРТАЦИЯ**

Програма: **Организация и управление на производството**

Работно заглавие: **Изследване и приложение на лийн концепцията в операционния мениджмънт на малки и средни предприятия**

**Обосновка на проблема**:

По дефиниция операционният мениджмънт в предприятията е комплексна дейност по управление на процеси (операции) за целенасочено трансформиране на ресурси в готов продукт и доставянето на този продукт на клиента. В повечето случаи обаче предприятията разходват ресурси за постигане на цели, които не създават добавена стойност както за клиентите, така и за предприятието, което води до загуби, а те рефлектират във висока себестойност на продуктите (често с ниско качество), която се дължи на ниска производителност. Традиционните управленски решения, описани в научната литература и прилагани на практика от дълго време в нашата страна, не сработват, при което предприятията са с ниска ефективност, а по този начин се поставя под въпрос устойчивата динамичност на системата за операционен мениджмънт. Лийн концепцията, която не е достатъчно позната и прилагана у нас, анализира производството през призмата на клиента, като разходите на ресурси в предприятието се класифицират в две групи – полезни разходи (добавят стойност за клиента) и излишни разходи – „загуби от излишъци“, като целта е последните да се установят и ограничат и/или премахнат. Резултатът, които световната практика показва, че може да се постигне, е подобряване на ефективността на операционния мениджмънт в предприятието.

Обект на дисертационното изследване е инструментариума на лийн концепцията в операционния мениджмънт.

Предмет на изследването са теоретико-методологически аспекти на приложението на лийн концепцията, подпомагащи операционния мениджмънт в предприятията.

Форма на обучение: **редовна**

Научен ръководител: **доц. д-р Антон Недялков**